[image: logo new]
Fundatia TRIADE     
300774 Timişoara
Calea Martirilor nr.51/45


R E C O M A N D A R E

Cu ocazia  comemorării  a 10 ani de la dispariţia  sculptorului Paul Neagu, personalitate de prestigioasă referinţă în istoria artei contemporane, Fundaţia Interart TRIADE, a luat în dezbatere, în cadrul şedinţei din data de 01.06.2014, activitatea sa artistică, în vederea recomandării de a fi numit, post-mortem, de către Consiliul Local, cetăţean de onoare al Timişoarei.
Prezentăm mai jos, în mod sintetic, profilul acestei  personalităţi, în liniile care marchează trăsăturile sale definitorii:  

Paul NEAGU  s­a născut la Bucureşti, în anul1938, fiind cel de­al doilea fiu dintre cei şase copii ai Rozaliei şi ai lui Tudor Neagu. S-a stabilit în anul 1947 la Timişoara, oraşul de pe Bega rămânând  locul său de suflet, locul primilor ani ai tinereţii, locul unde îşi regăsea întreaga familie de fiecare dată când, mai târziu, revenea în ţară.

A urmat liceul la Timişoara  (absolvit în 1954).  După terminarea liceului, datorită problemelor materiale, este nevoit să muncească; paralel însă, ia primele ore particulare de desen cu pictorul Podlipny. În 1959 este admis la Institutul de Arte Plastice Nicolae Grigorescu din Bucureşti, pe care îl absolvă în 1965.
Vremurile - în ciuda simulacrului de liberalizare pe care regimul de atunci încerca să­l promoveze - nu sunt resimţite de Paul Neagu ca fiind propice pentru a­şi promova concepţiile sale artistice, astfel încât, în 1969, se stabileşte la Londra. Pentru recunoaşterea viziunii sale, artistul a avut nevoie de ani buni de trudă, de căutări şi frământări care să­i înlesnească drumul spre recunoaştere.

Din multitudinea de manifestări artistice  care poartă semnătura lui Paul Neagu, amintim:
· manifestul Artei Palpabile, Edinburgh, 1969
· înfiinţarea Grupului  de Artă Generativă din Londra (1972)
· lansarea seriei Anthropocosmos, pictură, instalaţiee, performanţă (1969 – 1981) 
· realizarea lucrării Hyphen, „generator de subiecte” [punte], sculptură urmată de multiple variaţiuni pe tema „punte” (1975)
· Nouă Staţiuni Catalitice, lucrări de sculptură, oţel inoxidabil (1979 – 1987) 
· realizarea monumentală Starhead [Cap­stea], din oţel (1980 – 1987) pentru centrul Londrei
· realizarea şi îmbunătăţirea continuă a lucrării Nenumitul [„apă” din bile de oţel] (1983 – 1984)
· realizarea lucrărilor din familia Sculptura catalitică (1986 – 1994)
· eseul despre sculptură: Spaţiul adânc şi timpul solid (1987)
· îmbunătăţirea, prin reluare, a temei Hyphen-ului şi realizarea lucrării Newhyphen [Punte nouă] (1994)
· realizarea monumentului Nemărginitul Hyphen pentru peisajul deosebit din provincia Guilin, China 1999 (Yuzi Paradise)

Între 1972 şi 1990, Paul Neagu desfăşoară şi o bogată activitate didactică. A predat la Chelsea School of Art (1975-1981), la Royal College of Art (1976-1986) şi la Universitatea „Concordia” din Montreal, Canada (1982-1983), exercitând o mare influenţă asupra generaţiilor de sculptori britanici şi europeni. A educat câteva dintre elitele sculpturii britanice din ultimele decenii, cum ar fi Anish Kapoor, Tony Cragg, Richard Deacon, Anthony Gormley şi Rachel Whiteread.

Între anii 1969 – 2000, Paul Neagu a vernisat peste cincizeci de expoziţii personale în România, Anglia (26), Germania (2), Elveţia (2), SUA (2), Irlanda (2), Japonia (4), Canada (1), Scoţia (1), Italia (2) etc.

A participat de asemenea la peste patruzeci de expoziţii în grup, organizate în Marea Britanie, Franţa, Japonia, Slovenia, Statele Unite (inclusiv Alaska), Scoţia, Iugoslavia, România, Italia, Germania, Polonia, Ungaria.

Muzeele Victoria and Albert Museum şi Tate Britain Londra, Galeria Naţionala de Artă Modernă a Scoţiei din Edinburgh, Arts Council, The Henry Moore Foundation, Philadelphia Museum of Art, Chicago Art Institute, muzeele din Newcastle, Lausanne, Dallas, Viena, Tokyo,  Japonia (Fukuoka Museum, Toshigi Museum), Muzeul de Artă Contemporană, Muzeul Naţional de Artă al României,  din Bucureşti, Muzeul de Artă Timişoara, Muzeul Bârlad, Muzeul Tulcea au în colecţiile lor lucrări ale lui Paul Neagu.

Pentru creaţia sa, i s-au acordat numeroase premii:  premiul „Tony Cobbeld” (1976), premiul Consiliului Artelor din Marea Britanie (1973 şi 1978) şi a fost decorat de Guvernul Japoniei (1996). A fost bursier al Arts Council (U.K. - 1975) şi al The Pollock-Krasner Foundation (U.S.A. – 1990, 1991 şi 2004).

În România, pe lângă lucrările ce se găsesc în patrimoniul muzeelor, la Bucureşti, în Piaţa Charles de Gaulle (fostă Piaţa Aviatorilor), a fost dezvelit în anul 1997 monumentul Crucea  Secolului,  sculptură din bronz cu dimensiunile de 6 m diametru şi 60 cm grosime, iar în  22 decembrie 1999, în Piaţa Victoriei din Timişoara, a fost ridicată sculptura monumentală Crucificare. Ea este, peste ani, moştenirea lăsată de Paul Neagu celor de acasă…

[bookmark: _GoBack]Paul NEAGU  este considerat de critică drept un „un inovator, aflat pe filiaţia Brâncuşi, Malevici, Gabo, mereu în căutare de noi forme de expresie şi de noi concepţii despre artă. Există la el o nerăbdare, o voinţă de acţiune şi de afirmare, un spirit de aventură care îi deschid  calea către toate cutezanţele: de la cele ale sculpturilor comestibile, ale sculpturilor palpabile, ale ciclurilor Anthropocosmos şi Hyphen, până la cel cu aspiraţii cosmice, al Stelelor...” (Dicţionar de Artă Contemporană).

Acest profil, mult prea sumar, desigur, ni se pare că aduce, totuşi, argumente suficiente şi îndeajuns de convingătoare, pentru a ne îndreptăţi demersul de a propune Consiliului Local Timişoara candidatura artistului Paul NEAGU ca cetăţean de onoare al oraşului.


PREŞEDINTE   
Sorina JECZA-IANOVICI   						

3

image1.png




